और बेटी अपने फ़ैसले से मुकर जाती- ‘ना बाबा ना। तुम लोगों को जो मन में आये करो। मैं बीच में नहीं पड़ूंगी। पर देर रात में तुम लोग इस तरह से लड़ोगे तो पड़ोस के लोग, मोहल्ले वाले क्या सोचेंगे? कहेंगे पापा पी के आये होंगे। वरना किस बात पर आधी रात को शोर शराबा हो रहा है। उन्हें क्या पता कि सही ज़गह पर तौलिया नहीं रखा है या कैंची नहीं मिल रही है उस पर हंगामा मचा है घर में। इतनी-इतनी सी बातों पर किसी के यहां इतना झमेला होता है क्या? पापा तो चीखते ही हैं मम्मी तू तो धीरे बोल!’